paragraph_text: Borba bikova stara je tradicija u Bosni. To je simbol moći na Mediteranu još od vremena prije starih Grka i odvijao se na razne načine. Danas je najpoznatija krvava korida u španjolskome govornome području. Za razliku od španjolske koride, borba bikova u Bosni sadrži humanu dimenziju. Rezultat borbe nije smrt bikova. Bikovi se bore međusobno, na otvorenom polju, i svaki pokušava natjerati suparnika na povlačenje i napuštanje borilišta. Kada jedan od bikova instinktivno osjeti da je slabiji, povlači se i borba završava. Obračun bikova može trajati vrlo kratko ili dugo ovisno o raspoloženju i borbenosti bikova. U jednome danu odvija se više borbi na ispadanje, dok se ne dobije pobjednika koride.